[pic] | EUROOPA ÜHENDUSTE KOMISJON |

Brüssel 8.7.2005

KOM(2005) 308 lõplik

KOMISJONI ARUANNE NÕUKOGULE JA EUROOPA PARLAMENDILE

Hongkongi erihalduspiirkond: 2004. aasta aruanne

{SEC(2005) 922}

KOMISJONI ARUANNE NÕUKOGULE JA EUROOPA PARLAMENDILE

Hongkongi erihalduspiirkond: 2004. aasta aruanne

Seoses põhimõtte „üks maa, kaks süsteemi“ rakendamisega iseloomustas 2004. aastat suundumus Mandri-Hiina ametivõimude suuremale mõjule piirkonna juhtimises, eelkõige Hiina rahvakongressi alalise komitee sekkumise kaudu põhiseaduslikku arenguprotsessi. See tekitas nii kõnealuses piirkonnas kui väljaspool seda muret põhimõtte „Hongkongi rahvas valitseb Hongkongi rahvast“ kehtivuse suhtes.

Aasta oli alanud demokraatiat toetavate rühmituste seas suurte lootustega poliitiliste uuenduste suhtes, kui hinnanguliselt 100 000 Hong Kongi kodanikku marssis 1. jaanuaril rahulikult läbi tänavate väljendades oma tahet suurendada oma osalust poliitikas ja valitsemises. Lisajulgustust andis neile see, kui Honkongi valitsus moodustas 7. jaanuaril põhiseaduslikku arengut käsitleva töörühma, mis alustas avalikku arutelu.

Sellele vaatamata andis riikliku rahvakongressi alaline komitee 26. aprillil kohalike ametivõimude taotlusel välja otsuse, millega tõlgendatakse Hongkongis kehtivat põhiseadust ( Basic Law ) nii, et see võimaldab üksnes väheolulisi muudatusi 2007. aastal Hongkongi erihalduspiirkonna juhi ja 2008. aastal õiguskantslerite valimise süsteemides. Seejärel nõustus Hongkongi erihalduspiirkonna valitsus selle otsusega ja väljavaated oluliseks edasiminekuks üldise valimisõiguse kehtestamisel, mis on põhiseaduse kohaselt peaeesmärgiks, ei ole paranenud. EL tegi tegi 28. mail Beijingis ja Hongkongis diplomaatiline demarši, milles väljendatakse rahutust selle suhtes, et Hiina rahvakongressi alalise komitee juhised on vastuolus põhiseadusega Hongkongile tagatud suureulatusliku autonoomiaga.

Neist arenguist hoolimata oli osalus septembris peetud seadusandliku nõukogu korralistel valimistel rekordiliselt suur, kusjuures 62% valijaist hääletas demokraatiat toetavate kandidaatide poolt, mis näitas, et piirkonnas on jätkuvalt tugev eelistus suurema demokraatia suhtes. Kehtiva valimissüsteemi kohaselt kuulub uues seadusandlikus nõukogus 60 kohast üksnes 25 demokraatia toetajate esindajatele. Valitsust toetavad parteid säilitavad enamuse. Valimiste läbiviimine tõestas üldkokkuvõttes erihalduspiirkonna poliitilist küpsust ja näitas, et edasiseks demokratiseerimiseks on olemas tugev alus.

Hongkongi kodanikuühiskond ja ajakirjandus jätkasid vaba tegutsemist ning muutusid aasta jooksul häälekamaks ja kriitilisemaks. Selle tulemusena halvenesid mõningal määral nende suhted Hongkongi erihalduspiirkonna valitsuse ja selle juhtkonnaga ning mõnede Hongkongi valitsusjuhtide populaarsus vähenes. Omaltpoolt väitsid ka mõned ajakirjanikud, et neile oli survet avaldatud, et nad ohjeldaks oma kriitikat valitsuse poliitika suhtes.

Euroopa Komisjon tervitas rassilist diskrimineerimist käsitleva õigusakti eelnõu avaldamist 2004. aasta septembris ja loodab, et rahvusvahelistele normidele vastav kõikehõlmav tekst võetakse vastu 2005. aastal.

Hongkongi valitsuse juhtimispoliitikat ja mõnda selle eriprojekti on aasta jooksul karmilt kritiseeritud. Valitsuse ja poliitilise süsteemi kohta tuleb tunnustavalt märkida, et osa kriitikast tunnistati õigeks ja seda käsitleti isegi valitsuse enda tellitud aruannetes, näiteks kriitika haldusssuutmatuse kohta SARSi epideemia ajal. Muudeks näideteks on mõnda suurt kinnisvaraarenduse tehingut ümbritsevad avalikud vastuolud (Hunghomi poolsaare elamuprojekt, West Kowloon Cultural Districti projekt, REIT Linksi riikliku elamumajanduse osakute edasilükatud käikulaskmise küsimus), mis on üldiste süüdistuste aluseks konkurentsivastase koostöö suhtes valitsuse ja äriilma vahel.

Tõik, et viimane nendest tehingutest peatati pärast edukat õiguslikku vastumenetlust kohtutes, on julgustav märk kohtunike jätkuvast sõltumatusest ja õigusriigist Hongkongis. Jätkuvast sõnavabadusest piirkonnas annab tunnistust see, et kõrgemad valitsusametnikud on olnud pidevalt sellise avaliku kriitika all. Mõni on surve tulemusena tagasi astunud – nagu näiteks tervishoiuminister 2004. aasta keskel SARSi aruande tõttu. Erihalduspiirkonna juht ise astus lõpuks tagasi 2005. aasta märtsis („tervislikel põhjustel“).

Keskvalitsuse 2004. aasta majanduspoliitika oli üha suuremal määral Hongkongile abiks. CEPA I ( Closer Economic Partnership – tihedam majanduspartnerlus) kokkuleppe jõustumine 2004. aastal ja selle edaspidine süvendamine CEPA II kaudu, algavad Pärlijõe suudmeala käsitleva koostöö ( Pan Pearl River Delta Cooperation ) arutelud ning – võib-olla kõige tähtsam – Mandri-Hiinast tulevaid külalisi käsitleva tegevuskava kasutuselevõtt suurendas tõeliselt usaldust Hongkongi majanduse vastu, mis oli 2004. aastal alles toibumas kuue aasta pikkusest surutisest, mida oli veelgi süvendanud 2003. aasta SARSi epideemia.

2004. aastal muutusid Hongkongi ja Hiina majandus üksteisele kasulikumaks, üksteisest sõltuvamaks ja konvergentsemaks. Kahe majanduse tihedamat läbipõimumist võib pidada nii Hiina kui Hongkongi jaoks võrdselt positiivseks: paljud Hongkongi äritavad muutuvad Mandri-Hiinas rohkem levinuks, mis on kasuks ka Hongkongi majanduslikule arengule.

Aasta keskpaigaks oli majandus hästi taastumas. Aastal 2004 oli majanduskasv 8,1 %, töötus vähenemas, kinnisvara- ja väärtpaberiturg olid elavnenud, deflatsioon oli asendunud mõõduka tarbijahindade inflatsiooniga ja valitsemissektori eelarve puudujääk oli vähenemas.

Hongkongi ja Euroopa Liidu vahel jätkus kaubanduse ja finantsvoogude laienemine ja süvenemine. EL oli Hongkongile 2004. aastal Mandri-Hiina ja Jaapani järel suuruselt kolmas kaubatarnija ning oli USA ja Mandri-Hiina järel suuruselt kolmas Hongkongi eksporditurg. ELi äriühingud on paljudes valdkondades juhtivad, eelkõige finantssektoris ja muude teenuste osas.

Euroopa Komisjon avaldas jätkuvalt muret konkurentsiõiguse puudumise üle Hongkongis, ent 2004. aastal täheldati vähe edenemist. Selle küsimuse lahendamine jääb esmatähtsaks ELi majandussuhetes kõnealuse piirkonnaga. EÜ tunnustas ka erihalduspiirkonna püüdeid kaitsta intellektuaalse omandi õigust, kuigi Hongkong oli endiselt ELi imporditud võltsitud kauba suurim päritolupiirkond; selles osas on edasine töö vajalik.

Ka süvenesid 2004. aastal jätkuvalt ELi ja Hongkongi ametlikud suhted ja koostöö kaubanduse, sisserände ja tolli alal ning äridialoog. Euroopa Ühenduse kaubandusvolinik Pascal Lamy tegi 2004. aasta märtsis ametliku visiidi Hongkongi. Septembris kohtus Hongkongi justiits- ja siseminister hr Ambrose Lee Euroopa Ühenduse justiits- ja siseküsimuste valdkonna volinikuga ja avas EÜ-Hongkongi tagasivõtmise ühiskomitee esimese istungi Brüsselis. EÜ-Hongkongi tollikoostöö ühiskomitee viies istung peeti septembris Brüsselis. EL-Hongkongi ärikoostöökomitee viies täiskogu istung toimus Hongkongis 2004. aasta märtsis. Komisjon tervitas ka Maailma Kaubandusorganisatsiooni kokkulepet korraldada Maailma Kaubandusorganisatsiooni kuues ministrite konverents Hongkongis 2005. aasta detsembris.

Komisjoni analüüsi täielikud andmed esitatakse komisjoni personali töödokumendis SEC(2005) 922.